তার মুখে এই কথাগুলো শুনবার পর একটু আগে সভাপতির হাতে যে অপমান ও লজ্জা আমাকে বিমর্ষ করে রেখেছিল তা নিমিষেই উধাও তো হলোই, কৃতজ্ঞতাবোধের এক বিহ্বল অনুভূতি নিয়ে আমি তার দিকে তাকালাম। না, তার দৃষ্টি আমার প্রতি নয়, তিনি বই থেকে তার বক্তৃতা পাঠে অব্যাহত। আগেই বলেছি বইটি আমি তখনও দেখিনি। দেখিনি বলাও ঠিক হবে না, রফিকের হাতে দেখেছি, কিন্তু সে দেখা এক পলকের মাত্র। কিংবা বলা যায়, শুধু নেড়েচেড়ে দেখা মাত্র। কারণ বইটি পড়তে চাইলেও রফিক আমাকে তখন দেয়নি। পরে শুনেছি– রফিকই বলেছে– নরম্যান চাননি যে বইটি তিনি আমাকে নিজ হাতে স্বাক্ষর করে দেয়ার আগে যেন কোনভাবেই রফিক আমাকে পড়তে না দেয়। এখন বুঝতে পারলাম কেন রফিক আমাকে পড়তে দেয়নি। নরম্যান এই দিনের এই মুহূর্তের আগে আমাকে বইটি সম্পর্কে জানতে দিতে চাননি এই নাটকীয় মঞ্চায়নের জন্য? নাটকীয়তা তিনি চেয়েছিলেন সেটা ঠিক কিন্তু এই নাটকীয়তা যে কাকতালীয়ভাবে লজ্জা ও অপমানকে উৎখাত করার দায়িত্ব একই সাথে পালন করবে তা বোধহয় নরম্যানও ভাবেননি। অনুষ্ঠান শেষে নরম্যানকে আলিঙ্গনের মাধ্যমে তাকে এই উজ্জল উদ্ধারের জন্য কৃতজ্ঞতা জানিয়েছিলাম। তিনি তৃপ্তির এক মিষ্টি হাসি দিয়ে বললেন, শোন, এধরনের অনুষ্ঠানে বড় কিছু পাঠ না করাই ভালো, শ্রোতাদের আগে সভাপতিরাই অধৈর্য হয়ে পড়েন, দীর্ঘ বক্তৃতায় বলবে কম কিন্তু যা বলবে তা যেন স্ট্রাইকিং হয়।